text: Tyggegummi giver mere arbejde
  16 august 2013 kl. 12.52
  Kampagnen mod rygning er god for Fertin Pharma i Vejle. Virksomheden laver nikotin-tyggegummi, og på mindre end et år er der skabt 150 nye arbejdspladser.
  Fertin Pharma fremstiller omkring 2000 ton nikotin-tyggegummi om året, og det bliver solgt over det meste af verden.
  Virksomheden har næsten 500 ansatte, og det er gået strygende, selvom der har været international økonomisk krise.
  Godt halvdelen af produktionen leveres til udenlandske firmaer, der sælger nikotin-tyggegummi under deres eget navn. I Norden og flere europæiske lande bliver det solgt som Nicotinell.
  Fertin Pharma er en af verdens førende producenter af medicinsk tyggegummi. Firmaet er søsterselskab til Gumlink (det tidligere Dandy). Begge virksomheder ejes af Bagger-Sørensen Gruppen.
  